CELEX: 52021PC0028
Language: el
Date: 2021-01-26
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 389/2012 για την διοικητική συνεργασία στον τομέα των ειδικών φόρων κατανάλωσης, όσον αφορά το περιεχόμενο των ηλεκτρονικών μητρώων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.1.2021
            COM(2021) 28 final
            2021/0015(CNS)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ 
            για την τροποποίηση του κανονισμού (ΕΕ) αριθ. 389/2012 για την διοικητική συνεργασία στον τομέα των ειδικών φόρων κατανάλωσης, όσον αφορά το περιεχόμενο των ηλεκτρονικών μητρώων
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Με τον κανονισμό (ΕΕ) αριθ. 389/2012 του Συμβουλίου
                  1
                ορίζεται η νομική βάση για την διοικητική συνεργασία μεταξύ κρατών μελών.
            
            
               Η παρούσα πρόταση συνοδεύει το κεφάλαιο V της οδηγίας 2020/262 του Συμβουλίου
                  2
               . Αφορά το περιεχόμενο των μητρώων στην ηλεκτρονική βάση δεδομένων που τηρούν τα κράτη μέλη σε σχέση με τους πιστοποιημένους αποστολείς και τους πιστοποιημένους παραλήπτες οι οποίοι αποστέλλουν ή παραλαμβάνουν προϊόντα μόνον περιστασιακά.
            
            
               Τα κράτη μέλη μπορούν να χορηγούν, σε πιστοποιημένο αποστολέα ή πιστοποιημένο παραλήπτη που αποστέλλει ή παραλαμβάνει μόνον περιστασιακά υποκείμενα σε ειδικό φόρο κατανάλωσης προϊόντα, προσωρινή πιστοποίηση η οποία περιορίζεται σε συγκεκριμένη ποσότητα υποκείμενων σε ειδικό φόρο κατανάλωσης προϊόντων, σε έναν μόνον παραλήπτη ή αποστολέα και σε συγκεκριμένη χρονική περίοδο.
            
            
               Στην πρόταση καθορίζονται οι πληροφορίες που πρέπει να εισάγονται στα μητρώα που τηρούν τα κράτη μέλη όσον αφορά τους πιστοποιημένους αποστολείς και τους πιστοποιημένους παραλήπτες που διακινούν προϊόντα μόνον περιστασιακά. Οι πληροφορίες αυτές αφορούν την ποσότητα των προϊόντων, την ταυτότητα του οικονομικού φορέα στη λήξη της διακίνησης των προϊόντων και τη διάρκεια της προσωρινής πιστοποίησης.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση συνδέεται με την οδηγία (ΕΕ) 2020/262 του Συμβουλίου, η οποία ορίζει τους πιστοποιημένους αποστολείς και τους πιστοποιημένους παραλήπτες. Πιστοποιημένοι αποστολείς και πιστοποιημένοι παραλήπτες είναι οι οικονομικοί φορείς που εμπλέκονται στη διακίνηση υποκείμενων σε ειδικό φόρο κατανάλωσης προϊόντων τα οποία έχουν τεθεί σε ανάλωση στο έδαφος ενός κράτους μέλους και στη συνέχεια διακινούνται προς το έδαφος άλλου κράτους μέλους. Στόχος της παρούσας πρότασης είναι να διευρυνθεί το πεδίο εφαρμογής του άρθρου 19 του κανονισμού (ΕΕ) αριθ. 389/2012 του Συμβουλίου προκειμένου να καθοριστούν οι πληροφορίες που πρέπει να εισάγονται από τα κράτη μέλη στα μητρώα των εν λόγω οικονομικών φορέων όταν διακινούν μόνον περιστασιακά υποκείμενα σε ειδικό φόρο κατανάλωσης προϊόντα. 
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα τροποποίηση είναι ιδιαιτέρως τεχνικής φύσης και, ως εκ τούτου, δεν έχει αντίκτυπο σε άλλες πολιτικές της Ένωσης. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το εν λόγω άρθρο προβλέπει ότι το Συμβούλιο, αποφασίζοντας ομόφωνα σύμφωνα με την ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Επειδή η πρόταση δεν υπάγεται στην αποκλειστική αρμοδιότητα της Ευρωπαϊκής Ένωσης, εφαρμόζεται η αρχή της επικουρικότητας.
            
            
               
                  Οι στόχοι της πρότασης δεν είναι δυνατό να επιτευχθούν επαρκώς από τα κράτη μέλη και είναι δυνατό να επιτευχθούν καλύτερα σε επίπεδο Ευρωπαϊκής Ένωσης. Οι υφιστάμενες εθνικές διαδικασίες καταχώρισης ποικίλλουν σε μεγάλο βαθμό και δεν είναι κατάλληλες ως βάση για την αυτοματοποίηση αυτών των διαδικασιών.
               
            
            
               •Αναλογικότητα
            
            
               
                  Η προτεινόμενη τροποποίηση δεν υπερβαίνει τα απαιτούμενα για να αντιμετωπιστούν τα περί ων ο λόγος ζητήματα και, κατ’ αυτόν τον τρόπο, να επιτευχθούν οι στόχοι της Συνθήκης για την εύρυθμη και αποτελεσματική λειτουργία της εσωτερικής αγοράς.
               
            
         
         
            
               
                  Η παρούσα πρόταση είναι σύμφωνη με τις αρχές της αναλογικότητας, όπως ορίζεται στο άρθρο 5 παράγραφος 4 της Συνθήκης για την Ευρωπαϊκή Ένωση. 
               
               
                  Στόχος της πρότασης είναι να θεσπιστούν οι υποχρεώσεις των κρατών μελών όσον αφορά τους οικονομικούς φορείς που διακινούν προϊόντα δυνάμει του κεφαλαίου V τμήμα 2 της οδηγίας (ΕΕ) 2020/262 του Συμβουλίου. Χωρίς αυτήν την πρόταση, δεν θα είναι δυνατή η πλήρης αυτοματοποίηση των διακινήσεων προϊόντων που τίθενται σε ανάλωση.
               
            
            
               •Επιλογή της νομικής πράξης
            
            
               
                  Κανονισμός του Συμβουλίου.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκτίμηση επιπτώσεων
            
            
               Η εκτίμηση επιπτώσεων εκπονήθηκε για την αναδιατύπωση της οδηγίας 2008/118/ΕΚ. Η οδηγία 2008/118/ΕΚ του Συμβουλίου η οποία θεσπίζει το γενικό καθεστώς των προϊόντων που υπόκεινται σε ειδικούς φόρους κατανάλωσης, αφού τροποποιήθηκε επανειλημμένα και ουσιωδώς, για λόγους σαφήνειας, καταργήθηκε με την οδηγία (ΕΕ) 2020/262 του Συμβουλίου. Η πρόταση αναδιατύπωσης συνοδευόταν από εκτίμηση επιπτώσεων σχετικά με την οδηγία 2008/118/ΕΚ του Συμβουλίου, εστιάζοντας σε ορισμένους τομείς, ένας από τους οποίους ήταν η αυτοματοποίηση των ενδοενωσιακών διακινήσεων υποκείμενων σε ειδικό φόρο κατανάλωσης προϊόντων που τίθενται σε ανάλωση. Η οδηγία (ΕΕ) 2020/262 του Συμβουλίου εξετάζει τη μηχανοργάνωση των διακινήσεων υποκείμενων σε ειδικό φόρο κατανάλωσης προϊόντων που τίθενται σε ανάλωση από τους πιστοποιημένους αποστολείς και τους πιστοποιημένους παραλήπτες, η οποία δεν προβλέπεται στην οδηγία 2008/118/ΕΚ, και καθορίζει επίσης τους όρους για την προσωρινή πιστοποίηση όταν οι πιστοποιημένοι αποστολείς ή πιστοποιημένοι παραλήπτες διακινούν μόνον περιστασιακά υποκείμενα σε ειδικό φόρο κατανάλωσης προϊόντα. 
            
            
               •Καταλληλότητα του κανονιστικού πλαισίου και απλούστευση
            
            
               
                  Η αξιολόγηση της οδηγίας 2008/118/ΕΚ διενεργήθηκε στο πλαίσιο του προγράμματος REFIT της Επιτροπής.
               
            
            
               •Θεμελιώδη δικαιώματα
            
            
               
                  Με την παρούσα πρόταση γίνονται σεβαστά τα θεμελιώδη δικαιώματα, ιδίως το δικαίωμα στην ιδιωτική ζωή, μέσω της υφιστάμενης διάταξης σχετικά με την προστασία δεδομένων που περιέχεται στον κανονισμό (ΕΕ) αριθ. 389/2012.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν θα απαιτηθούν πρόσθετοι πόροι από τον προϋπολογισμό της ΕΕ. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
            
               Η πρόταση τροποποιεί το πεδίο εφαρμογής του άρθρου 19 του κανονισμού (ΕΕ) αριθ. 389/2012, ώστε να συμπεριλάβει τις πληροφορίες τις οποίες πρέπει να εισάγουν τα κράτη μέλη στα μητρώα της ηλεκτρονικής βάσης δεδομένων σε σχέση με τους πιστοποιημένους αποστολείς και τους πιστοποιημένους παραλήπτες οι οποίοι διακινούν μόνον περιστασιακά υποκείμενα σε ειδικό φόρο κατανάλωσης προϊόντα και στους οποίους χορηγείται προσωρινή πιστοποίηση.
            
            
               Για τους εγγεγραμμένους αποστολείς, οι αρμόδιες αρχές των κρατών μελών πρέπει να περιλαμβάνουν στο μητρώο το περιεχόμενο της προσωρινής πιστοποίησης, ήτοι την ποσότητα των υποκείμενων σε ειδικό φόρο κατανάλωσης προϊόντων, την ταυτότητα του παραλήπτη στο κράτος μέλος προορισμού και το χρονικό διάστημα για το οποίο ισχύει η άδεια.
            
            
               Για τους εγγεγραμμένους παραλήπτες, οι αρμόδιες αρχές των κρατών μελών πρέπει να περιλαμβάνουν στο μητρώο το περιεχόμενο της προσωρινής πιστοποίησης, ήτοι την ποσότητα των υποκείμενων σε ειδικό φόρο κατανάλωσης προϊόντων, την ταυτότητα του αποστολέα στο κράτος μέλος αποστολής και το χρονικό διάστημα για το οποίο ισχύει η άδεια.
            
            
         
         
            
               
            
               2021/0015 (CNS)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 389/2012 για την διοικητική συνεργασία στον τομέα των ειδικών φόρων κατανάλωσης, όσον αφορά το περιεχόμενο των ηλεκτρονικών μητρώων
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  3
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής, 
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Με το άρθρο 19 του κανονισμού (ΕΕ) αριθ. 389/2012 του Συμβουλίου
                  4
                τα κράτη μέλη υποχρεώνονται να τηρούν ηλεκτρονικά μητρώα αδειών οικονομικών φορέων και αποθηκών που ασχολούνται με τη διακίνηση υποκείμενων σε ειδικό φόρο κατανάλωσης προϊόντων υπό καθεστώς αναστολής του ειδικού φόρου κατανάλωσης.
            
            
               (2)Με την οδηγία (ΕΕ) 2020/262 του Συμβουλίου
                  5
                επεκτείνεται η χρήση του μηχανοργανωμένου συστήματος σύμφωνα με την απόφαση (ΕΕ) 2020/263 του Ευρωπαϊκού Κοινοβουλίου και του Συμβουλίου
                  6
               , που χρησιμοποιείται επί του παρόντος για την επιτήρηση διακινήσεων υποκείμενων σε ειδικό φόρο κατανάλωσης προϊόντων υπό καθεστώς αναστολής του ειδικού φόρου κατανάλωσης, στην επιτήρηση υποκείμενων σε ειδικό φόρο κατανάλωσης προϊόντων που τίθενται σε ανάλωση στο έδαφος ενός κράτους μέλους και στη συνέχεια διακινούνται προς το έδαφος άλλου κράτους μέλους προκειμένου να παραδοθούν για εμπορικούς σκοπούς.
            
            
               (3)Για να καταστεί δυνατή η ορθή λειτουργία του μηχανοργανωμένου συστήματος με τη διασφάλιση της αποθήκευσης πλήρων, επικαιροποιημένων και ακριβών δεδομένων, είναι αναγκαίο να τροποποιηθεί το πεδίο εφαρμογής του άρθρου 19 του κανονισμού (ΕΕ) αριθ. 389/2012, προκειμένου να καθοριστούν οι πληροφορίες τις οποίες τα κράτη μέλη θα πρέπει να εισάγουν στα μητρώα της ηλεκτρονικής βάσης δεδομένων σε σχέση με τους πιστοποιημένους αποστολείς και τους πιστοποιημένους παραλήπτες που διακινούν μόνον περιστασιακά υποκείμενα σε ειδικό φόρο κατανάλωσης προϊόντα.
            
            
               (4)Δεδομένου ότι ο στόχος του παρόντος κανονισμού, ήτοι ο καθορισμός των πληροφοριών τις οποίες τα κράτη μέλη θα πρέπει να εισάγουν στο ηλεκτρονικό μητρώο όσον αφορά τους τους πιστοποιημένους αποστολείς και τους πιστοποιημένους παραλήπτες που διακινούν μόνον περιστασιακά υποκείμενα σε ειδικό φόρο κατανάλωσης προϊόντα, δεν είναι δυνατό να επιτευχθεί επαρκώς από τα κράτη μέλη, είναι όμως δυνατό να επιτευχθεί καλύτερα στο επίπεδο της Ένωσης, επειδή έτσι θα διασφαλιστεί η εναρμονισμένη λειτουργία του μηχανοργανωμένου συστήματος και θα διευκολυνθεί η καταπολέμηση της απάτης, η Ένωση μπορεί να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.
            
            
               (5)Με τον παρόντα κανονισμό γίνονται σεβαστά τα θεμελιώδη δικαιώματα και τηρούνται οι αρχές που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως το δικαίωμα στην προστασία δεδομένων προσωπικού χαρακτήρα. Λαμβανομένων υπόψη των ορίων που θέτει ο παρών κανονισμός, η επεξεργασία τέτοιων δεδομένων στο πλαίσιο του παρόντος κανονισμού δεν υπερβαίνει τα όσα είναι αναγκαία και αναλογικά για την προστασία των νόμιμων φορολογικών συμφερόντων των κρατών μελών.
            
            
               (6)Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει σύμφωνα με το άρθρο 42 του κανονισμού (ΕΚ) αριθ. 2018/1725 του Ευρωπαϊκού Κοινοβουλίου και του Συμβουλίου
                  7
               . 
            
            
               (7)Για να ευθυγραμμιστεί η ημερομηνία εφαρμογής του παρόντος κανονισμού με την ημερομηνία εφαρμογής των διατάξεων της οδηγίας (ΕΕ) 2020/262 σχετικά με την αυτοματοποίηση των διακινήσεων υποκείμενων σε ειδικό φόρο κατανάλωσης προϊόντων που έχουν τεθεί σε ανάλωση στο έδαφος ενός κράτους μέλους και διακινούνται στο έδαφος άλλου κράτους μέλους προκειμένου να παραδοθούν για εμπορικούς σκοπούς στο έδαφος του εν λόγω άλλου κράτους μέλους, και για να παρασχεθεί στα κράτη μέλη επαρκής χρόνος για να προετοιμαστούν για τις αλλαγές που απορρέουν από τον παρόντα κανονισμό, ο κανονισμός θα πρέπει να εφαρμοστεί από την 13η Φεβρουαρίου 2023.
            
         
         
            
               (8)Επομένως, ο κανονισμός (ΕΕ) αριθ. 389/2012 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 19 παράγραφος 2 του κανονισμού αριθ. 389/2012, προστίθενται τα ακόλουθα στοιχεία: 
            
            
               «ιβ
                     για τους πιστοποιημένους αποστολείς που διακινούν μόνον περιστασιακά υποκείμενα σε ειδικό φόρο κατανάλωσης προϊόντα, που αναφέρονται στο άρθρο 35 παράγραφος 8 της οδηγίας (ΕΕ) 2020/262, την ποσότητα των προϊόντων που υπόκεινται σε ειδικούς φόρους κατανάλωσης, την ταυτότητα του παραλήπτη στο κράτος μέλος προορισμού και το χρονικό διάστημα για το οποίο ισχύει η προσωρινή πιστοποίηση·
            
            
            
               ιγ) 
                     για τους πιστοποιημένους παραλήπτες που διακινούν μόνον περιστασιακά υποκείμενα σε ειδικό φόρο κατανάλωσης προϊόντα, που αναφέρονται στο άρθρο 35 παράγραφος 8 της οδηγίας (ΕΕ) 2020/262, την ποσότητα των προϊόντων που υπόκεινται σε ειδικούς φόρους κατανάλωσης, την ταυτότητα του αποστολέα στο κράτος μέλος αποστολής και το χρονικό διάστημα για το οποίο ισχύει η προσωρινή πιστοποίηση.»
            
            
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τις 13 Φεβρουαρίου 2023.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 121 της 8.5.2012, σ. 1.
               
               
                  
                     (2)
                  
                        ΕΕ L 58 της 27.2.2020, σ. 4
               
               
                  
                     (3)
                  
                        ΕΕ C  της , σ. […].
               
               
                  
                     (4)
                  
                        Κανονισμός (ΕΕ) αριθ. 389/2012 του Συμβουλίου, της 2ας Μαΐου 2012, για την διοικητική συνεργασία στον τομέα των ειδικών φόρων κατανάλωσης και την κατάργηση του κανονισμού (ΕΚ) αριθ. 2073/2004 (ΕΕ L 121 της 8.5.2012, σ. 1.)
               
               
                  
                     (5)
                  
                        Οδηγία (ΕΕ) 2020/262 του Συμβουλίου, της 19ης Δεκεμβρίου 2019, για τη θέσπιση του ειδικού καθεστώτος των ειδικών φόρων κατανάλωσης (ΕΕ L 58 της 27.2.2020, σ. 4.)
               
               
                  
                     (6)
                  
                        Απόφαση (ΕΕ) 2020/263 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2020, για την εισαγωγή της πληροφορικής στη διακίνηση και στους ελέγχους των αγαθών που υπόκεινται σε ειδικούς φόρους κατανάλωσης (ΕΕ L 58 της 27.2.2020, σ. 43.)
               
               
                  
                     (7)
                  
                        Κανονισμός (ΕΕ) αριθ. 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018 (ΕΕ L 295 της 21.11.2018, σ. 39)